Diari Oficial de la Generalitat Valenciana


Sumari del DOGV 8781, del 06-04-2020 (2020/2802)

RESOLUCIÓ de 30 de març de 2020, del director general de Treball, Benestar i Seguretat Laboral, per la qual s'acorda l'ampliació del termini per a resoldre i notificar els expedients temporals de regulació d'ocupació relacionats amb les mesures adoptades per la Covid-19 a la Comunitat Valenciana.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8781

Data del DOGV
:   06-04-2020

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2020/2802


Data del document
:   30-03-2020

Organisme emissor
:   Conselleria d'Economia Sostenible, Sectors Productius, Comerç i Treball

Tipus de document
:   Resolució

Anàlisi jurídica

 Descriptors 

:   * Conselleria d'Economia Sostenible, Sectors Productius, Comerç i Treball
    * estat d'emergència
    * ajuda econòmica
    * Dret del treball
    * informació dels treballadors
    * malaltia infecciosa
    * política sanitària
    * epidèmia
    * legislació
    * manteniment de l'ocupació
    * ajuda d'urgència

RESOLUCIÓ de 30 de març de 2020, del director general de Treball, Benestar i Seguretat Laboral, per la qual s'acorda l'ampliació del termini per a resoldre i notificar els expedients temporals de regulació d'ocupació relacionats amb les mesures adoptades per la Covid-19 a la Comunitat Valenciana. [2020/2802]  
Antecedents  
A causa de la situació d'emergència de salut pública i pandèmia internacional ocasionada per la Covid-19, el Govern va adoptar el Reial decret 463/2020, de 14 de març, pel qual es declara l'estat d'alarma per a la gestió de la situació de crisi sanitària ocasionada per la Covid-19. La contenció de la progressió de la malaltia suposa limitacions temporals a la lliure circulació, juntament amb la reducció de l'oferta laboral a causa de les mesures de quarantena i contenció.  
Des de llavors s'ha procedit a adoptar des de l'Estat, a través de diversos instruments normatius, diferents iniciatives dirigides a ordenar l'aplicació de les mesures que s'han entés com a necessàries per a protegir a les persones del risc de contagi, per a atendre les que són especialment vulnerables, per a garantir la prestació de serveis sanitaris i socials essencials, així com per a vetlar per les empreses i les persones treballadores que se'n vegen afectades en l'aspecte econòmic i productiu, de manera que puguen recuperar la normalitat tan prompte com siguen remogudes les circumstàncies excepcionals que hui dia tenen paralitzat ja a gran part del teixit productiu, assistencial i de serveis al nostre país.  
  
En aquest context, el passat 18 de març es va publicar el Reial decret llei 8/2020, de 17 de març, de mesures urgents extraordinàries per a fer front a l'impacte econòmic i social de la Covid-19, l'objectiu del qual és donar resposta a les circumstàncies econòmiques excepcionals assenyalades, i que se suma a les mesures adoptades a escala comunitària i completa les preses pel Govern d'Espanya en les últimes setmanes.  
  
Entre les mesures adoptades es troben les «Mesures de flexibilització dels mecanismes d'ajust temporal d'activitat per a evitar acomiadaments» del capítol II, en els articles 22 i 23 del qual s'estableixen mesures excepcionals en relació amb els procediments de suspensió de contractes i reducció de jornada per causa de força major i per causa econòmica, tècnica, organitzativa i de producció, respectivament.  
A la vista de la incidència evident que aquesta situació extraordinària està tenint en l'àmbit laboral de la Comunitat Valenciana, amb un nombre de sol·licituds d'expedients temporals de regulació d'ocupació que superen ja els trenta mil, i que han desbordat totalment la capacitat de l'autoritat laboral de la Comunitat Valenciana, s'estima necessari adoptar aquest acord, sobre la base dels següents  
  
Fets  
Primer. Des de principis del mes de març, ha tingut entrada en el registre d'aquesta administració un gran nombre d'expedients de regulació temporal d'ocupació (ERTO) relacionats amb la declaració de l'estat d'alarma per la Covid-19, quantitat que no ha cessat d'augmentar fins als més de trenta mil que n'hi ha actualment.  
Segon. Com a conseqüència de l'anterior, i atés que els mitjans personals i materials dels quals disposava l'autoritat laboral no eren suficients per a garantir el compliment dels terminis administratius de resolució i notificació dels esmentats expedients, es va proposar al secretari autonòmic d'Ocupació l'habilitació de més mitjans personals i materials per a complir el despatx adequat i en termini.  
Tercer. Malgrat haver-se dut a terme l'habilitació de més mitjans personals i materials a l'autoritat laboral, mitjançant la cessió de funcionaris provinents de LABORA, la realitat és que aquests mitjans no han sigut suficients per a atendre l'ingent nombre de sol·licituds formulades com a conseqüència, també, de les dificultats tècniques que s'han trobat en l'accés a la documentació i a les aplicacions informàtiques necessàries per part d'aquest personal que pertany a un altre departament alié al de l'autoritat laboral.  
En conseqüència, hui dia no és possible garantir el compliment del termini de cinc dies, des de la presentació de les sol·licituds, per a emetre i notificar les oportunes resolucions, tal com disposa el Reial decret llei 8/2020, de 17 de març, de mesures urgents extraordinàries per a fer front a l'impacte econòmic i social de la Covid-19.  
Quart. S'ha rebut una proposta de l'òrgan instructor per a resoldre, en el sentit d'acordar l'ampliació del termini màxim de resolució i notificació d'aquests procediments a deu dies, i això sobre la base dels següents  
  
Fonaments de dret  
I. La competència d'aquesta Direcció General de Treball, Benestar i Seguretat Laboral per a acordar l'ampliació del termini per a resoldre les sol·licituds d'ERTOS està determinada per la seua condició d'autoritat laboral, d'acord amb el que es disposa en l'article 25 del Reial decret 1483/2012, de 29 d'octubre, pel qual s'aprova el Reglament dels procediments d'acomiadament col·lectiu i de suspensió de contractes i reducció de la jornada, en relació amb l'article 51.1.1a de l'Estatut d'Autonomia de la Comunitat Valenciana, i l'article 20.1 del Decret 104/2017, de 21 de juliol, del Consell, pel qual s'aprova el Reglament orgànic i funcional de la Conselleria d'Economia Sostenible, Sectors Productius, Comerç i Treball.  
II. Segons l'article 22.2.c del Reial decret llei 8/2020, de 17 de març, de mesures urgents extraordinàries per a fer front a l'impacte econòmic i social de la Covid-19: «c) La resolució de l'autoritat laboral es dictarà en el termini de cinc dies des de la sol·licitud, amb l'informe previ, en el seu cas, de la Inspecció de Treball i Seguretat Social [...].»  
III. L'apartat 5 de l'article 21 de la Llei 39/2015, d'1 d'octubre, disposa: «Quan el nombre de les sol·licituds formulades o de les persones afectades pogueren suposar un incompliment del termini màxim de resolució, l'òrgan competent per a resoldre, a proposta raonada de l'òrgan instructor, o el superior jeràrquic de l'òrgan competent per a resoldre, a proposta d'aquest, podran habilitar els mitjans personals i materials per a complir el despatx adequat i en termini.»  
IV. L'article 23 de la Llei 39/2015, d'1 d'octubre, preveu l'ampliació del termini màxim per a resoldre i notificar en els següents termes: «1. Excepcionalment, quan s'hagen exhaurit els mitjans personals i materials disponibles als quals es refereix l'apartat 5 de l'article 21, l'òrgan competent per a resoldre, a proposta, si escau, de l'òrgan instructor, o el superior jeràrquic de l'òrgan competent per a resoldre, podrà acordar de manera motivada l'ampliació del termini màxim de resolució i notificació, que no podrà ser superior al que s'estableix per a la tramitació del procediment.  
2. Contra l'acord que resolga sobre l'ampliació de terminis, que haurà de ser notificat als interessats, no s'hi podrà interposar cap recurs.»  
V. L'article 32.3 de la Llei 39/2015, d'1 d'octubre, disposa que la decisió sobre l'ampliació haurà de produir-se, en tot cas, abans del venciment del termini de què es tracte. En cap cas podrà ser objecte d'ampliació un termini ja vençut. Els acords sobre ampliació de terminis o sobre la denegació no seran susceptibles de recurs, sense perjudici del que siga procedent contra la resolució que pose fi al procediment.  
Vistos els textos legals esmentats i altres normes aplicables, aquesta Direcció General de Treball, Benestar i Seguretat Laboral resol:  
  
Primer  
Ampliar a deu dies el termini màxim per a resoldre i notificar els expedients de regulació temporal d'ocupació relacionats amb la declaració de l'estat d'alarma per la Covid-19 que han tingut entrada en l'autoritat laboral de la Comunitat Valenciana, sempre que el termini inicial per a resoldre no haguera ja vençut en la data de publicació d'aquest acord.  
  
Segon  
Publicar el present acord en el Diari Oficial de la Generalitat Valenciana per a general coneixement de tots els interessats.  
  
Tercer  
El present acord produirà efectes des que siga publicat.  
  
Contra aquest acord no es pot interposar cap recurs, sense perjudici del que siga procedent contra la resolució que pose fi al procediment.  
  
  
València, 30 de març de 2020.- El director general de Treball, Benestar i Seguretat Laboral: Gustavo José Gardey Cardona.